**ԵԶՐԱԿԱՑՈՒԹՅՈՒՆ**

**Հայաստանի Հանրապետության կառավարության և Եվրոպական միության միջև «ԵՄ-ն Հայաստանի համար. տարածքային զարգացում» (հատուկ պայմաններ) ֆինանսավորման համաձայնագրի** **հաստատման արտաքին քաղաքական նպատակահարմարության մասին և տեղեկատվություն ուժի մեջ մտնելու կարգի վերաբերյալ**

2018 թվականի դեկտեմբերի 5-ին և 2019 թվականի մարտի 20-ին ստորագրված Հայաստանի Հանրապետության կառավարության և Եվրոպական միության միջև «ԵՄ-ն Հայաստանի համար. տարածքային զարգացում» ֆինանսավորման համաձայնագրի (այսուհետ՝ Համաձայնագիր) նպատակն է ապահովել ՀՀ մասնավոր հատվածի՝ մասնավորապես, Հայաստանի Հանրապետության հյուսիսային շրջանների՝ Տավուշի, Լոռու և Շիրակի մարզերի համակողմանի և հավասարակշռված զարգացումը՝ խթանելով այս շրջաններում գյուղատնտեսության, նորարարական զբոսաշրջության, ստեղծարար և տեխնոլոգիական ոլորտների աճը:

Համաձայնագրով նախատեսված գործողության ընդհանուր գնահատված արժեքը կազմում է 31.250.000 եվրո: Եվրոպական միությունը սեփական միջոցներից գործողության իրականացմանն ուղղելու է 28.500.000 եվրո, իսկ Ծրագրի մնացած մասը համաֆինանսավորվելու է Ավստրիական զարգացման գործակալության կողմից:

Ելնելով վերոգրյալից և հիմք ընդունելով «Միջազգային պայմանագրերի մասին» օրենքի 11-րդ հոդվածի դրույթները Համաձայնագրի հաստատումը ՀՀ վարած արտաքին քաղաքականության առումով գտնում ենք նպատակահարմար։

Միաժամանակ տեղեկացնում ենք, որ Համաձայնագիրը ստորագրվել է 2018 թվականի դեկտեմբերի 5-ին ԵՄ-ի կողմից և 2019 թվականի մարտի 20-ին ՀՀ տնտեսական զարգացման և ներդրումների նախարար Տիգրան Խաչատրյանի կողմից:

Համաձայնագիրն ուժի մեջ է մտնում դրա ուժի մեջ մտնելու համար անհրաժեշտ ներպետական ընթացակարգերի ավարտման մասին ծանուցումը ԵՄ-ին ներկայացնելու ամսաթվից:

**ՀՀ ԱՐՏԱՔԻՆ ԳՈՐԾԵՐԻ**

**ՆԱԽԱՐԱՐԻ ՏԵՂԱԿԱԼ**

**ԳՐԻԳՈՐ ՀՈՎՀԱՆՆԻՍՅԱՆ**